Բյուրեղաֆիզիկա

Բյուրեղաֆիզիկա, գիտություն բյուրեղների ֆիզիկական հատկությունների մասին։ Ուսումնասիրում է բյուրեղների պլաստիկ դեֆորմացիայի, ամրության, աբսորբման, մագնիսական, լյումինեսցենտային, գերհաղորդականության, սեգնետաէլեկտրական և ֆիզիկական այլ երևույթների հետ կապված հարցերը։

Բյուրեղաֆիզիկայի այն բաժինը, որն ուսումնասիրում է բյուրեղների օպտիկական հատկությունները, կոչվում է բյուրեղաօպտիկա։ Բյուրեղաօպտիկան ուսումնասիրում է նաև բյուրեղներում տեղի ունեցող ֆիզիկական երևույթների կապը բյուրեղների ներքին սիմետրիայի և ատոմային կառուցվածքի հետ։

Բյուրեղաֆիզիկայում էական նշանակություն ունեն բյուրեղների անիզոտրոպությունը և նրանց կառուցվածքի կատարելությունը։ Ուստի բյուրեղաֆիզիկան զբաղվում է նաև բյուրեղների արատների հարցերով։ Բյուրեղաֆիզիկայի կարևոր խնդիրներից է պահանջվող հատկություններով բյուրեղային նյութերի ստացումը, բյուրեղների աճի, ներքին կառուցվածքի ուսումնասիրումը։

Ֆիզիկա
Բյուրեղագիտություն